Cirkevný zbor
Evanjelickej cirkvi augsburského vyznania
na Slovensku
Bratislava

Výročná kňazská správa
2008

V Bratislave 27. 12. 2008			   Mgr. Michal Zajden
Odpadli sme a neverní sme boli voči Hospodinovi, odvrátili sme sa od nášho Boha, hovorili sme o útlaku a odpadnutí, osnovali sme a nerozvážne hovorili lživé slová. Tak je právo zatisnuté a spravodlivosť stojí ďaleko, lebo pravda klesá na námestí a poctivosť nemá prístup. Pravda chýba, kto odstupuje od zlého býva olúpený. Hospodin to videl a nepáčilo sa Mu, že nieto práva. Videl, že nieto nikoho, a užasol, že nikto nezasiahne.
			Iz. 59, 13 - 15

			Bratia a sestry,

minuloročný konvent sa niesol v znamení slova, cirkevný zbor - náš domov. Toto slovo nás burcovalo, aby sme pochopili, že cirkevný zbor, (ďalej len CZ) nie je len miestom, do ktorého prichádzame po duchovný pokrm. Je miestom, ktoré svojím konaním prácou a postojmi spolu vytvárame. Tak ako atmosféra a život v našich rodinách, je súhrnom správania všetkých jej členov tak isto to platí aj o zbore.  Je mnoho ľudí, ktorí to pochopili a bez ohľadu na odmenu konajú v našom CZ dobrovoľnícku prácu.
Rád by som našu  pozornosť v tomto roku upriamil na vzťahy. Dlho som si myslel, že oveľa dôležitejšie ako vzťahy je budovať na tradícii, úcte k minulosti a k hodnotám, ktoré sme zdedili. Týchto hodnôt sa samozrejme nezdávame. Sú naďalej dôležité! Ukázalo sa však, že pokiaľ nebudeme mať dobré vzťahy, CZ hrozí rozklad a zánik! Len dobré vzťahy napokon udržia  hodnoty, ktoré sú nám vzácne a drahé. 
Skončila sa 4-ročná etapa, v ktorej sme sa viac sústreďovali na ekonomickú a hospodársku situáciu v cirkevnom zbore. 
 Tento stav akokoľvek nevyhnutný, nebol prirodzený. Priniesol a prináša mnoho nedorozumení zo strany tých, ktorí nie sú ekonomicky zdatní a žiaľ aj mnoho konfliktov za strany tých, ktorí sa nedokážu zmieriť s tým, že hospodárenie CZ je dnes v rukách profesionálneho správcu, ktorého máme v osobe nášho zborového dozorcu. 
CZ je tu, aby  sa usiloval ukázať  ľuďom, ktorí v ňom žijú, alebo chcú žiť, cestu do nebeského kráľovstva a umožnil im nájsť  v CZ skupinu, ktorá je blízka  ich naturelu, veku a inteligencii. Je preto potešiteľné, že v roku 2008 pribudli nové skupiny a nové formy práce. Podujatí a akcií je tak nesmierne veľa, že aj keď sa v  tejto správe pokúsim ich zhrnúť, už dopredu sa ospravedlňujem, že s najväčšou pravdepodobnosťou niečo zabudnem alebo  vynechám. 
Náš text nám hovorí o dobe, v ktorej prorok veľmi jednoznačne ba až radikálne kára pomery, ktoré hodnotí veľmi negatívne. Tento text mi pripomína dnešné časy. Je tu viacero spoločných spoločenských javov, ktoré sú nám dôverne známe. V dobe, keď bol tento text napísaný, nebol už národ pod jarmom babylonského kráľa, bol slobodný. Avšak niekoľko desaťročí neslobody sa podpísalo pod jeho charakter a prispelo k oslabeniu, ba priam k rozbitiu medziľudských vzťahov. Prečo? Lebo v dobách neslobody sa ľudia viac starajú o to ako uniknúť prenasledovaniu a väzeniu, ako skryť svoje postoje a presvedčenie. Nie je priestor na prehlbovanie  viery a zodpovednú výchovu detí. Väčšina ľudí žije  v hmotnej núdzi. Preto sa v takýchto neslobodných systémoch, ktoré chcú vnútiť človeku inú vieru prípadne inú reč,  dobre darí udavačom a ľuďom, ktorí nemajú žiadne mravné hodnoty a bez zábran sa starajú iba o okamžité materiálne výhody. Je zaujímavým fenoménom ako niekedy aj niekoľko desaťročí dokáže spoločnosť tomuto mravnému rozpadu vzdorovať. Ba dokonca dokáže si vybojovať aj slobodu. Nepochybne je to tak preto, lebo vieru a mravné hodnoty, ktoré uchovávali generácie našich predkov nemožno vymazať z vedomia národa či cirkvi za niekoľko rokov. A tak paradoxne aj starí Judejci a aj my dnes zažívame to čo pozná každý roľník.  Kým v dobách neslobody spoločnosť žala výsledky prác, ktoré siali naši dedovia -to dobré semeno sa volalo - pravda a právo. I my dnes, v časoch slobody, žneme zlé semeno udávania, bezprávia a nadutého povyšovania agentov Štb, nomenklatúrnych kádrov komunistickej strany a strachopudov, ktorí “si húdli po kútoch so svrčkami”, ako to už v meruôsmych rokoch povedal Dr. J. M. Hurban o Slovákoch, ktorí sa radšej pomaďarčili, ako by bojovali za svoju slobodu. Aj preto sú slová nášho textu, aj dnes aktuálne. 
Odpadli sme a neverní sme boli voči Hospodinu… osnovali sme a nerozvážne hovorili lživé slová… pravda chýba a poctivosť nemá prístup na námestia.
Takže vzťahy, téma, ktorá je podľa mňa pre ďalšiu existenciu zboru kľúčová.  Aké vzťahy máme a ako ja a ty, milý brat a sestra, prispievame k tomu, aby naše vzťahy, vzájomná komunikácia bola podobná tej, o ktorú sa usilujeme v našich rodinách. Možno by pomohol malý test. Skúsme si napísať na papier 10 ľudí, ktorí sú nám blízki a ktorých priateľstvo si vážime. A na druhej strane skúsme si napísať 10 ľudí, s ktorými nechceme mať nič spoločné. Ak na strane našich priateľov budú väčšinou členovia cirkevného zboru, môžeme smelo vyhlásiť, že zbor je naším domovom. Ale ak v tej druhej skupine bude väčšina cirkevného zboru, potom nie je niečo v poriadku. Mám trochu obavy, že naše vzťahy majú k ideálu veľmi ďaleko.  Avšak nemusí  to byť problém. Veď všetci sme iba ľudia a máme svoju povahu, svoje postoje a názory. Problém je, ak nechceme vidieť ťažkosti a nechceme si priznať, že sme viac poznačení minulosťou ako si myslíme. Ak by to tak nebolo, pamätali by sme si slová  Dr. M. Luthera, ktorými vysvetľuje ôsme Božie prikázanie v Malom katechizme: 
Máme sa Pána Boha báť a máme Ho milovať. Aby sme na blížneho svojho falošne neluhali, nezrádzali ho a neohovárali ho, ani mu zlý chýr nerobili, ale aby sme ho ospravedlňovali, dobre o ňom zmýšľali aj hovorili a všetko v lepšom zmysle vysvetľovali. 
Ako je to teda s nami?! 
Poznáme vôbec ešte Malý katechizmus? Keby sme ho poznali a vo všetkej úcte sa ho držali asi by sme si dávali väčší pozor na to, čo komu povieme. Pre našich predkov bolo samozrejmosťou, že luteránskou cnosťou bol láskavý a zhovievavý prístup k druhému človeku. A ak už sa chcel niekto o niekom vyjadriť negatívne alebo ho pokárať, mal na to pripravený dostatočný počet argumentov. 
Prorok na konci nášho textu hovorí: 
Hospodin to videl a nepáčilo sa Mu, že nieto práva. Videl, že nieto nikoho, a užasol, že nikto nezasiahne. 
Preto zasiahol sám a zjednal svojmu ľudu nápravu. A preto aj my dnes sa môžeme  spoliehať na toho istého Pána a Boha. On sa nezmenil, stále rovnako nemá rád nespravodlivosť, klamstvo a bezprávie.  Boh napokon zasiahne, zlo síce víťazí, pravda chýba, kto odstupuje od zlého býva olúpený, ale zlo napokon nezvíťazí! 
Slová o víťazstve však vôbec nie sú zárukou, že náš  CZ prežije. Iba tam, kde ľudia veria, že Hospodin je Boh vševládny a Ježiš je Jediný Pán a Spasiteľ je nádej na ďalší život.
Ak však bude náš CZ miestom, kde budeme radi chodiť a prinášať svoje deti, ak my sami budeme ochotní počúvať svojho brata a sestru, ak nebudeme vnucovať druhým svoje názory a stanoviská, ak budeme vždy ochotní priložiť svoje ruky, aby sme skrášlili, či vylepšili svoje kostoly a zborové siene, potom má náš CZ nádej, že tu bude aj naďalej. A bude kresťanským spoločenstvom, otvoreným pre každého hľadajúceho človeka. 
Túžim a modlím sa, aby náš CZ mohol byť miestom, kde ľudia veria v Trojjediného Boha, Otca – Stvoriteľa, Syna – Vykupiteľa a Ducha Svätého – Posvätiteľa.
Túžim a modlím sa, aby náš CZ mohol byť miestom veriacich v Ježiša Krista, Pána cirkvi.
Túžim a modlím sa, aby náš CZ mohol byť miestom stretávania dobrých priateľov.
Túžim a modlím sa, aby náš CZ mohol byť miestom, kde žijú v svornej láske bratia a sestry.
Túžim a modlím sa, aby náš CZ mohol byť miestom vždy otvoreným pre hriešnika hľadajúceho spásu a večný život.
Kristov kríž je jediná nádej pre tento svet. Tak ako TO bolo v minulosti a bude aj v budúcnosti!

Bohoslužobný život 

V minulom roku v našom cirkevnom zbore bolo množstvo podujatí a aktivít, ktoré si postupne predstavíme a ktorými sa pokúsime demonštrovať veľkosť zboru a rozsah práce  v ňom. Na tomto mieste chcem spomenúť iba tie najdôležitejšie podujatia, ktoré ovplyvnili vo výraznej miere život cirkevného zboru v minulom roku. 

1.	17. februára bol volebný konvent. Vo funkcii zborového farára sme potvrdili brata Borisa Mišinu.
2.	15. júna bol volebný konvent nového seniora bratislavského seniorátu. Za nového seniora bol zvolený brat Boris Mišina, ktorý po 50-tich rokoch  od úmrtia Dr. Júliusa Adamiša,  je ďalším bratislavským farárom, ktorý sa v demokratických voľbách dostal do tejto funkcie. 
3.	9. novembra sme si slávnostnými Službami Božími pripomenuli 75. výročie posviacky Nového kostola na Legionárskej ulici. Slávnostným kazateľom bol brat generálny biskup Miloš Klátik. Deň predtým bola slávnostná biblická hodina, na ktorej nám poslúžil výkladom brat senior Peter Ján Soták.
4.	7. decembra sme za zborovú farárku zvolili našu bývalú kaplánku sestru Eriku Hlačokovú. Jej voľbou sa obsadilo aj posledné šieste voľné farárske miesto, takže v súčasnosti máme štyroch farárov a dve farárky, ktorí slúžia v našom cirkevnom zbore. 
5.	Ešte v decembri 2007 sme schválili prijatie UPC Mosty ako účelového zariadenia nášho cirkevného zboru. Je to nová práca, ktorú sme prijali a ktorá si počas celého roku vyžadovala našu pozornosť. Týmto krokom dal cirkevný zbor jasne najavo, že mu na práci s mladými ľuďmi nesmierne záleží.
6.	V tomto roku sa stabilizoval aj vysokoškolský internát v EDS, ktorý plní sociálny program pomoci mladým evanjelikom z rôznych kútov Slovenska. Duchovne sa o tento internát starajú Michal Zajden a Martin Šefranko.
7.	Koncom júna sa na pôde nášho CZ uskutočnilo stretnutie šiestich národov, ktoré organizovala naša cirkev. Aj na tomto mieste sa chcem poďakovať 98 dobrovoľníkom, ktorí svojou prácou prispeli k zabezpečeniu organizácie tohto stretnutia. 

Aj počas uplynulého roku prebiehali pravidelné služby Božie, ktoré sa konali každú nedeľu a aj v týždni. V nedeľu  býva pravidelne 11 služieb Božích, okrem toho býva na 4 miestach nedeľná besiedka a každý utorok a štvrtok bývajú stredtýždňové Služby Božie. Tak ako po uplynulé roky Služby Božie bývajú v 3 rečiach a máme aj osobitné Služby Božie  pre mládež, každú nedeľu v UPC a okrem toho 2 krát do mesiaca v Malom kostole a 4 krát Služby Božie v kaplnke EDS. Od jesene bývajú raz do mesiaca detské Služby Božie v Malom kostole. Každý druhý týždeň vykonávame Služby Božie v 3 domovoch dôchodcov a to v Stupave, Lamači a v Dúbravke - Pri kríži. Vo Veľkom kostole 8x do roka bývajú Služby Božie pre Evanjelické lýceum.

Pravidelné podujatia v cirkevnom zbore

Na tomto mieste vymenujeme pravidelné podujatia, ktoré sa konajú v našom cirkevnom zbore. Tieto podujatia vymenujeme chronologicky tak ako sa konajú v jednotlivých pastorálnych obvodoch. Najprv tie, ktoré sa konajú v týždennej periodicite a potom tie, ktoré sa konajú v mesačných alebo iných pravidelných intervaloch.
Nedeľa: 
01. Modlitebné stretnutie pri Novom kostole
02. Stretnutie po Službách Božích v Starom lýceu 
03. Stretnutie po Službách Božích na Legionárskej ul. 
Pondelok:
05. Maďarská biblická hodina na Panenskej 28
06. Štúdium Biblie na Legionárskej ul.
07. Nácvik Komorného zboru Salus 
Utorok
08. Štúdium Biblie 
09. Nácvik zborového spevokolu 
10. Stretnutie mládeže v Kaplnke EDS
11. Stretnutie mamičiek s deťmi v klube Benjamin
Streda
12. Mládež na Legionárskej ul.
13. Stredajšie večery pre mládež v UPC  
14. Klub Benjamin
15. Nácvik spevokolu v zborovom dome v Dúbravke
Štvrtok
16. Tanečná škola - spoločenské tance v UPC
17. Stretnutie mládeže v Dúbravke
18. Pravidelný nácvik mládežníckych hudobných skupín v Malom kostole
Piatok 
19. Mladší dorast na Legionárskej ul.
20. Starší dorast na Legionárskej 
21. Dorast v Starom lýceu
22. Modlitebné spoločenstvo v Dúbravke 
Sobota
23. Biblická hodina 

Iné pravidelné podujatie

24. V pracovné dni býva modlitebné stretnutie na Legionárskej 	ul.

Raz mesačne býva:

25. V nedeľu Spoločenstvo evanjelických žien na Legionárskej 	ul.
26. Vo štvrtok v Starom lýceu stretnutie “Živeniarok” 
27. V stredu v Starom lýceu klub Tvorba T
28. V nedeľu býva Hodinka s ….   v Dúbravke
29. V stredu Klub seniorov v kaviarni Scherz
30. V sobotu Klub 6 + pre deti v Dúbravke 
31. Od jesene každé 2 mesiace bývajú rodinné Služby Božie v 	Novom kostole 
32. 2x do roka bývajú Služby Božie s VP pre našich dôchodcov, 	ktorých sa pravidelne zúčastňujú aj obyvatelia domovov 	dôchodcov  
33.  3x do roka býva modlitebný týždeň a to v pôste, advente a 	na začiatku nového roka . 

Nepravidelné podujatia v cirkevnom zbore
     
Január

01.	Zúčastnili sme sa aliančného modlitebného týždňa v 	spolupráci s ôsmimi cirkvami v našom meste.
02.	Vzdelávací kurz pre vedúcich pracovníkov.

Február

03. 	Večer kresťanskej poézie a piesní na Legionárskej ul.
04. 	Festival kresťanského umenia v zborovom dome v 	Dúbravke.

Marec

05. 	7. marca bol Svetový deň modlitieb.
06.	13. marca študenti EBF pripravili v Malom kostole pôstne 	pásmo slova a hudby.
07. 	16. marca pripravilo rodinné spoločenstvo (ROSA) 	veľkonočný jarmok na Legionárskej ul.
08.	23. marca na Veľkonočnú nedeľu televízia TA 3 prenášala 	slávnostné Služby Božie z Veľkého kostola, kázal M. 	Klátik, gen. biskup.
09.	27. marca bola v Malom kostole diskusia o zborovom 	štatúte.

Apríl

10.	6. apríla bol výročný zborový konvent .
11.	Od 9. - 13. apríla sa uskutočnili v našom CZ Dni dorastu a 	mládeže. 
12.	19. apríla 85 našich cirkevníkov sa zúčastnilo zájazdu do 	Budapešti a Györu. 
13.	23. apríla bol v Novom kostole koncert Veľkého zboru 	Donských 	kozákov.
14.	24. apríla zorganizovala ses. Mgr. Mária Šebestová 	darovanie 	krvi v internáte EDS, ktorého sa zúčastnilo 37 	dobrovoľných 	darcov. 

Máj
15.	18. mája bola vo Veľkom kostole konfirmácia.
16.	25. mája bola konfirmácia v Novom kostole.

Jún
17.	1. júna bola konfirmácia v Dúbravke.
18.	10. júna v rámci večerných Služieb Božích vystúpil 	spevokol 	Evanjelického lýcea s pásmom duchovného slova a 	hudby.
19.	Od 19.júna do 22. júna sme si pripomenuli 40 rokov od 	obnovenia 	činnosti mládeže a biblických hodín v našom CZ. 	Vzácnymi 	hosťami boli brat biskup Stanislav Pientak zo 	Sliezska a emeritný biskup Igor Mišina.
20.	Od 27. - 29. júna bolo Stretnutie šiestich národov v 	našom cirkevnom zbore.

Júl - august

21.	I. Denný detský tábor od 30. 6. do 4.7. v Starom lýceu .
22.	II. Denný detský tábor od 7.7. - 11.7. v Dúbravke.
23.	III. Denný detský tábor od 18.8. - 22.8. v Starom lýceu.
24.	Tábor pre mladší dorast od 2.8. -  9.8. v Brezovej pod 	Bradlom. 
25.	Letný turistický kemp pre vysokoškolákov od 12.7. - 19.7. 	v Dobšinej. 
26.	Návšteva francúzskych mládežníkov od 18.7. do 1.8. v 	našom cirkevnom zbore.
27.	Týždenný tábor dorastu v Jabloňovciach.
28.	5. júla sme boli na tradičnom stretnutí na hrade Branč.
29.	14. júla bol vo Veľkom kostole koncert Hommage á Bach. 

September

30.	1. septembra bol vo Veľkom kostole  9. koncert cyklu Bach - 	cantate so Solamente naturali Bach - Capricornus.
31.	28. septembra bol vo Veľkom kostole koncert festivalu 	Konvergencie 2008 KOHELET.

Október

32.	5. októbra bola v CZ Bratislava Petržalka slávnosť 	inštalácie zborového farára Jána Kolesára.

November

33. 	7. a 8. novembra bol deň modlitieb v jasličkách Benjamín.
34.	8.novembra bola inštalácia brata Borisa Mišinu za seniora 	Bratislavského seniorátu.
35.	13. novembra boli v Malom kostole spomienkové 	bohoslužby za 	obete dopravných nehôd. Tieto bohoslužby 	zabezpečili duchovní z PZ SR.
36.	23. november sme mali vo Veľkom kostole slávnostné 	Služby 	Božie pri ukončení Rázusovského roka. 	Slávnostným 	kazateľom 	bol brat senior Turčianskeho 	seniorátu Jozef 	Havrila, zástupca 	biskupa VD ECAV.
37.	23. novembra bol v Novom kostole koncert skupiny 	TIMOTHY.
38.	29. novembra bol v Malom kostole spomienkový večer na 	Máriu Royovú. 
39.	30. novembra bol I. adventný koncert vo Veľkom kostole, 	ktorý pripravuje každoročne náš kantor prof. J. V. 	Michalko.

December

40.	3. decembra bol v Starom lýceu Umelecký večer, ktorý 	pripravila stredajšia mládež.
41.	6. decembra v rámci biblickej hodiny sa nám predstavili 	manželia 	YOUNGOVCI z WYCLIFFOVEJ misie. Hovorili 	o 	svojej misijnej ceste do Nigérie.
42.	6. decembra v zborovej sieni na Legionárskej boli tvorivé 	dielne pre deti od 6 - 12 rokov.  
43.	6. decembra ROSA pripravila mikulášske stretnutie pre 	deti 	v Starom lýceu pre deti.
44.	4. decembra pripravili študenti EBF adventný večer slova 	a hudby v Malom kostole.
45.	7. decembra urobila ROSA vianočný bazár po Službách 	Božích pri Novom kostole.
46.	7.decembra bola v Starom lýceu vianočná párty pre 	školákov 	do 11 rokov.
47.	7. decembra bol vo Veľkom kostole II. adventný koncert.
48.	14. decembra bol vo Veľkom kostole III. adventný koncert.
49.	14. decembra boli v Malom kostole ekumenické Služby 	Božie v 	nemeckom jazyku, ktorý každoročne pripravuje 	Karpatendeutscher Verein.
50.	14. decembra zorganizovalo Evanjelické lýceum tradičný 	vianočný bazár v Starom lýceu.
51.	21. decembra bo vo Veľkom kostole IV. adventný koncert.
52.	24. decembra televízia TA3 prenášala štedrovečrné Služby 	Božie z Veľkého kostola, na ktorých kázal brat gen. 	biskup Miloš Klátik.
53.	V dňoch 12.-13.12 zorganizovali ROSA a UPC 24 hodinové 	modlitby v zborovej sieni na Legionárskej ulici.
	
Tento prehľad pravidelných a nepravidelných podujatí v našom CZ má samozrejme svoju vypovedaciu hodnotu, ale napriek tomu nezahŕňa všetky povinnosti, ktoré musia duchovní aj laickí pracovníci CZ plniť. V CZ každý rok konfirmujeme okolo 30 dospelých konfirmandov,  máme množstvo iných funkcií, pohrebov, sobášov, krstov a návštev nemocných či už doma alebo v sociálnych ústavoch. Každý duchovný okrem predsedajúceho farára učí 4-6 hodín náboženstva, jednu až 3 hodiny konfirmačnej prípravy, v priemere musí každý z duchovných napísať týždenne 3 kázne alebo príhovory na rôzne príležitosti, ktoré sú v CZ. Štyria z duchovných napísali v tomto roku pomerne veľa článkov do rôznych cirkevných, ale aj necirkevných časopisov, stáva sa, že vystupujeme v televízii pri rôznych príležitostiach  a väčšina z nás reprezentuje zbor pri rôznych spoločenských podujatiach.

Vyučovanie náboženstva na štátnych školách

Od apríla 2007 pracuje v našom zbore na plný úväzok zborový katechéta Mgr. Martin Kováč. Jeho príchodom sa značne zlepšila možnosť systematickej práce v tejto životne dôležitej práci nášho CZ. Aby sme túto prácu mohli ešte vylepšiť zriadili sme na Panenskej 28 kabinet pre vyučovanie evanjelického náboženstva. Rozsah a náročnosť tejto práce je najlepšie viditeľná keď si uvedomíme, že máme na 25 základných školách 33 hodín náboženstva a dokopy učíme 125 detí. Náboženstvo vyučujú v súčasnosti katechét, katechétka, piati farári, kaplánka a kaplán. Je to drobná a nenápadná práca. Veď často kvôli jednému, dvom deťom je potrebné cestovať na vzdialené sídliska. No napriek tomu veríme, že táto práca prinesie v budúcnosti svoje ovocie a požehnanie. Od decembra 2008 sme na čiastočný úväzok ako metodickú pracovníčku pre vyučovanie náboženstva zamestnali s. Denisu Kováčovú.

Práca s deťmi a mládežou

V minulom roku sa postupne rozbiehali dve nové formy vnútorno-misijnej práce. A to práca v Univerzitnom pastoračnom centre klub 31, ktoré je v Mlynskej doline na átriových internátoch a klub Benjamín. Obe tieto činnosti si vyžadovali mnoho trpezlivej práce a pochopenia, ako to už býva pri niečom novom, čo vzniká. Postupne však možno povedať, že tieto práce začínajú prinášať svoje ovocie. Samozrejme pri tom sme naďalej pokračovali v práci s konfirmandmi, nedeľnými besiedkami, mládežou a dorastom.
UPC sa začlenilo do CZ a stalo jedným zo siedmich centier práce s naším dorastom a mládežou. Samozrejme je to špecifická práca, ktorá sa koná na netypickom mieste a priamo oslovuje mladých ľudí, ktorí by inak do styku s cirkvou a zvesťou evanjelia neprišli. Preto si vyžaduje aj zvýšenú starostlivosť. 
V súčasnosti sa v UPC pravidelne konajú Sl. Božie, je tam nedeľná besiedka, rôzne skupinky a podujatia, na ktoré chodí cca. 40 – 50 mladých ľudí.
V tejto dobe máme tieto skupiny dorastu a mládeže
1.	Utorňajšia skupina pre evanjelickú vysokoškolskú mládež na internáte v EDS kde chodí cca. 10 ľudí (vedú zboroví farári)
2.	Stredajšia mládež na Legionárskej 6 kde chodí cca. 50 – 60 ľudí. (vedú dobrovoľníci)
3.	Štvrtková mládež v Dúbravke kde chodí okolo 10 ľudí (vedú dobrovoľníci)
4.	Mladší dorast na Legionárskej 6 kde chodí okolo 15 ľudí (vedie zborový katechéta)
5.	Starší dorast na Legionárskej 4 kde chodí okolo 30 ľudí (vedú dobrovoľníci)
6.	Dorast v Starom lýceum kde chodí okolo 20 ľudí (vedú dobrovoľníci)
7.	UPC, kde naši kapláni pracujú s cca. 50 mladými ľuďmi.

K tomuto počtu je potrebné pripočítať aj prípravu konfirmandov. Naše farárky a farári učia v prvom a druhom ročníku sedem hodín konfirmácie. Na prípravu prichádza okolo 70 mladých ľudí. Aj za túto prácu som všetkým, ktorí ju robia, nesmierne vďačný.
Klub Benjamín a materské centrum, ktoré sa postupne buduje na Legionarskej ulici, v súčasnosti navštevujú okolo 40 mamičiek s detičkami. Chcem poďakovať rodinám Minarovičej, Titkovej, Kováčovej, Kovaľovej, Popíkovej, Hrušovskej a iným, ktorí túto prácu konali a konajú nezištne, s plnou vervou a na nasadením. Verím, že vynovené priestory na Legionárskej 4 a to, že Deniska Kováčová môže pre toto spoločenstvo pracovať na čiastočný úväzok, prinesie do budúcnosti ďalší rozvoj tejto tak prepotrebnej práce.
Bolo by veľkou chybou nespomenúť naše nedeľné besiedky. Konajú sa vo všetkých pastorálnych obvodoch a na UPC. Je to práca, ktorú nie je veľmi vidieť a ktorá, žiaľ, býva často prehliadaná. Možno je to tak preto, lebo na besiedky nechodí až tak veľa detí. Preto si táto práca vyžaduje o to viac trpezlivosti a lásky. Ďakujem všetkým bratom a sestrám, ktorí sa tejto práci nezištne venujú a dobrovoľne ju konajú. Spoločne na naše besiedky chodí cca. 30-40 detí.

Čo nás čaká a neminie (TROCHA O HMOTNOM BUDOVANÍ)

 S bratom dozorcom často dostávame otázky, čo sa robí a bude robiť v cirkevnom zbore. Najčastejšie je to pri stretnutiach po službách Božích, kde sa môžeme rozprávať s ľuďmi v pastorálnych obvodoch. Väčšinou po týchto otázkach nasledujú aj rôzne návrhy, čo by sa malo urobiť, alebo zlepšiť v tom – ktorom pastorálnom obvode. Tieto rozhovory sú pre nás dôležité. Pretože Vy ste tí, ktorí žijete a pracujete vo svojom prostredí a nik lepšie nevidí kde ho “tlačí topánka” ako ten, ktorý prichádza niekedy denne do svojej “zborovej sieni, či “kostola”. Tieto rozhovory nám pomáhajú utvárať si ucelenú podobu všetkých požiadaviek našich pastorálnych obvodoch. Samozrejme, ľudia v jednotlivých pastorálnych obvodoch vidia “svoje veci” lepšie ako problémy a ťažkosti, s ktorými sa boria iné obvody. Preto je dobre, aby sme si urobili ucelený pohľad čo všetko je potrebné postupne v CZ urobiť. Náš CZ má podľa audítorskej správy cca. 200 mil až Sk tkz. skrytého  dlhu. Tento dlh je vyčíslením, koľko by stáli opravy všetkých budov, ktoré CZ vlastní. Zároveň je dobré si uvedomiť, že na odstraňovaní tohoto dlhu sa postupne pracuje. Určite oprava EDS a bývalého Nového Lýcea a postupná oprava Nového kostola, zborového domu a iných čiastočných opráv na iných budovách, hodnotu dlhu značne znížila. Takže čo ešte v najbližších rokoch musíme urobiť!

Evanjelický dom  starostlivosti EDS

1. Dať do prevádzky domov dôchodcov
2.	Dokončiť podzemné garáže pod kotolňou pre domov dôchodcov
3.	Dokončiť úpravu dvora

Budova bývalého Nového lýcea (ŠUP-ka)

4.	Zriadiť druhú časť vysokoškolského internátu

Areál Pastorálneho obvodu Veľký kostol

5.	Opraviť strechu Veľkého kostola
6.	Dobudovať priestor medzi átriom Malého kostola a záhradou
7.	Dobudovať osvetlenie celého areálu
8.	Opraviť organ Veľkého kostola
9.	Opraviť strechu na Konventnej 11
10.	Opraviť kaplnku na Konventnej 11
11.	Opraviť fasádu na Konventnej 11
12.	Zriadiť kanceláriu pre hospodársku správu
13.	Opraviť fasádu a strechu na Panenskej 28
14.	Opraviť cestu v  záhrade Veľkého kostola
15.	Opraviť strechu Starého lýcea

Areál Pastorálneho obvodu Nový kostol

16.	Nové kúrenie do Nového kostola
17.	Maľovka Nového kostola
18.	Okná Nového kostola
19.	Zborová sieň na Legionárskej 4
20.	Zariadenie na ubytovni na Legionárskej 4
21.	Rekonštrukcia bytu pre s. farárku Polckovú na 	Legionárskej 2

Areál Pastorálneho obvodu Dúbravka

	33. Byt pre zborového farára v zborovom dome
	34. Odstránenie vlhkosti v zborovom dome
	35. Nové kúrenie v zborovom dome
	
V minulom roku sa nám podarilo urobiť.
1. Dozariaďovali sme vysokoškolský internát v EDS
2. Zrekonštruovali sme jedno krídlo v budove Nového lýcea
3. Zariadili sme sociálne zariadenia, sprchy, šatne v telocvični  	Nového lýcea.
4. Opravili sme sociálne zariadenia pri Malom kostole
5. Zlepšili sme ozvučenie Veľkého kostola
6. Opravili sme čiastočne strechu Nového kostola
7. Pieskovaním sme vyčistili fasádu Nového kostola
8. Opravila sa veža Nového kostola
9. Opravila sa fasáda na Panenskej 28 zo záhradnej časti
10. Vybudovali sme nové sociálne zariadenia na Legionárskej 4
11. Zrekonštruovali sme byt bratovi seniorovi Borisovi Mišinovi
12. Zrekonštruovali sme priestory pre archív vo veži Nového kostola
13. Začali sa pripravovať priestory pre seniorský úrad na 	Legionárskej 4
14. Dali sme nové záclony do v zborového domu v Dúbravke
15. Dali sme šesť nových plastových okien do zborového domu v     	Dúbravke
16. Čiastočne sme zrekonštruovali byt pre s. farárku Eriku Hlačokovú
17. Zakúpili sme nové ozvučenie a kuchynskú linku pre UPC.
18. Vydali sme nový spevníček pre účastníkov biblických hodín
19. Zakúpili sme rôzne hudobné nástroje pre naše mládeže a dorasty
20. Sumou cca. 130 000 Sk sme prispeli na tábory pre naše deti, 	dorast a mládež.
21. Poskytli sme cca. 270 000 Sk UPC na jeho činnosť (zariadenie, 	ozvučenie, náklady na energie, nájomne, príspevok na bývanie 	pre kaplánov, na tábory a víkendovky)	

V tejto dobe máme dve správcovské spoločnosti, ktoré spravujú 27 budov v našom vlastníctve. Každá z týchto budov si vyžaduje neustálu starostlivosť a množstvo rôznych drobných, ale aj závažných opráv.  Kvôli výrazne nevýhodným zmluvám, ktoré sme zdedili z minulosti, musíme pri spravovaní nášho majetku niekedy prekonávať nepredstaviteľne veľké prekážky. Dôkazom toho je aj skutočnosť, že vedieme  okolo dvadsať súdnych sporov. 

Záver

Chcem na tomto mieste poďakovať všetkým Vám, ktorí akýmkoľvek spôsobom pomáhate v našom CZ. Práca väčšiny z Vás nie je veľmi viditeľná, ale napriek tomu nesmierne dôležitá. Ďakujem každému, komu leží na srdci akýkoľvek človek. Veď cirkev je tu na to, aby sme budovali vzťahy medzi sebou, preukazovali si lásku a niesli evanjelium. V tohoročnej správe som venoval veľa priestoru mládeži a deťom, ale chvála Bohu máme medzi sebou bratov a sestry, ktorí pracujú v zborovej diakonii a zaopatrujú okolo 40 nevládnych a osamelých ľudí. Mnohí konajú misijnú prácu na rôznych táboroch, podujatiach a stretnutiach. Mnohí nikdy nechýbajú na brigádach, ktoré organizujú naši bratia podozorcovia a kurátori. 
Nie veľmi viditeľná, ale o to cennejšia je práca našich sestier, ktoré vedú naše zborové spevokoly s. Vierky Jägerovej a Ľubky Žitňanovej. 
Sme vždy radi keď v našich kostoloch je čisto a znie nádherná organová hudba. To všetko by nebolo možné bez našich sestier kostolníčok a bratov kantorov. Sme čo do počtu, druhý najväčší CZ na Slovensku. Vďaka našim predkom máme mnoho duchovného, ale aj materiálneho bohatstva. Náš CZ má obrovský potenciál, ktorým môže slúžiť nielen svojim členom, ale aj všetkým, ktorí tu prichádzajú z celého Slovenska za prácou a štúdiom. Preto Vás vyzývam, aby každý z nás hľadal svoje miesto v CZ, aby mohol slúžiť ľudom, za ktorých nesieme spoločne zodpovednosť.

			Michal Zajden
			predsedajúci zborový farár